Balatonújlak

Balatonújlak egy község Somogy vármegyében, a Marcali járásban.

Fekvése 
Balatonújak a Dél-Dunántúlon, Somogy vármegyében, a Marcali járásban található, a Balatontól délre 3 kilométer távolságban. A szomszédos települések közül Balatonkeresztúr 2,9 kilométer, Kéthely 3,2 kilométer távolságra fekszik.

A 68-as főút korábban áthaladt a településen, jelenlegi nyomvonala nyugati irányból elkerüli, és ezzel tehermentesíti a községet; a régi nyomvonal ma a 6707-es számozást viseli. A község közigazgatási határát érinti az M7-es autópálya is, így a balatonszentgyörgyi illetve balatonkeresztúri leágazásokon keresztül könnyen, gyorsan megközelíthető Budapest és Nagykanizsa irányából is.

A vasúti személyforgalom a Somogyszob–Balatonszentgyörgy-vasútvonalon 2009-óta szünetel, a korábbi Balatonújlak megállóhely megszűnt.

Története 
A falu, bár manapság több mint 3 km-re található a Balatontól, egykor vízparti településnek számított, hiszen a tó a község határáig ért. Zákonyi Ferenc, „a Balaton krónikása” egyik monográfiájában említi, hogy a község keleti határában római kori sírokat tártak fel. Ezek alapján a kutató azt gyanítja, hogy jelentősebb római település állhatott itt. A középkorban bizonyítottan lakott hely volt. Nevét 1403-ban Wylak alakban írták. Sokáig a Gordovai Fánchi családé volt, majd a török háborúk után változtak a tulajdonosok, többek között a nápolyi alkirályé is volt, akitől a Hunyadiak vásárolták meg. 1727–1945 között a falu a gróf Hunyady család tulajdonában állt. A török uralom alatt szinte teljesen elnéptelenedett, még 1715-ben is mindössze 9 háztartást írtak össze. Bél Mátyás 1731. évi utazása alkalmával a környékről így írt: „A települések jelentéktelenek, alig több mint tíz, vagy legfeljebb 15 házból állók. De ezenkívül borzalmas szegénység keseríti a lelkeket, mert a kitűnő talajból nincs jövedelmük, de meg a földjük is hiányzik.” 1851-ben már 800 fő római katolikust számláltak össze, 1900-ban 1005-en, 1932-ben 947-en lakták a falut.

1893-ban készült el a Balatonszentgyörgy–Somogyszob-vasútvonal, amely a falut is érintette.

A megélhetést mindig a föld adta. A nagybirtokrendszerben a falu lakói nagyrészt cselédek voltak, reménytelen helyzetükben sokan Amerikába vándoroltak. Szili Ferenc kutatásaiból tudjuk, hogy a századfordulót követően többen hagyták el a falut, mint ahányan születtek. Az első világháborúban a 196 balatonújlaki katonából 32-en nem érkeztek haza.
A második világháború ezt a vidéket sem kímélte. A frontvonal miatt a lakosságot kitelepítették a 10-15 km-re fekvő Vörs, Hollád és Tikos falvakba. Bár a földosztás révén e község népe is megtalálta a boldogulását, elsősorban az Egyesült Aranykalász Tsz, később a Balatonmáriafürdői Áfész üzemeinek keretében, a népesség csökkenése később sem állt meg. Az 1950-es években az iskola is megszűnt. A diákok azóta Balatonkeresztúrra járnak.

A falu lakóinak vallásosságára jellemző, hogy számos út menti kereszt található a lakóházak portáján és az utak mentén a szőlőhegyen is. 1980-ban társadalmi munkával, közadakozásból megépült a templom is.

Közélete

Polgármesterei
 1990-1994: Mazzag Ferenc (független)
 1994-1998: Mazzag Ferenc (független)
 1998-2002: Mazzag Ferenc (független)
 2002-2006: Mazzag Ferenc (független)
 2006-2010: Tüske Gáborné (független)
 2010-2014: Tüske Gáborné (Fidesz-KDNP)
 2014-2019: Tüske Gáborné (független)
 2019-től: Vimmer István (független)

Népesség
A település népességének változása:

	 
A 2011-es népszámlálás során a lakosok 87,2%-a magyarnak, 5,3% németnek, 1,9% cigánynak, 0,2% örménynek mondta magát (10,2% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 73,8%, református 1,,%, evangélikus 0,9%, felekezet nélküli 5,1% (18,3% nem nyilatkozott).

Nevezetességei 
Néhány népi építésű lakóház, útmenti keresztek
Borospincék  a szőlőhegyen (a falu része a dél-balatoni borvidéknek)
Római katolikus templom, (Rózsafüzér Királynéja templom) 1980-ban épült
Könyvtár és Művelődési Ház
Horgászati lehetőség (Nyugati-övcsatorna, Balatonmáriai-árok)

Régészet
2003-ban Balatonújlak külterületén az M7-es autópálya építése során a régészek egy 10. századi, 17 sírból álló lovastemetkezéses temetőt tártak fel. 
Az itt talált leletekből 2014-ben nyílt kiállítás, mely leletek között szerepel egy aranyozott ezüstlemezekből készült hajfonatkorong-pár, előoldalán mitikus állatalakokkal, lábaikon és farkukon növényi motívumokkal. A finoman kidolgozott hajfonatkorong párhuzamai a bizánci és a sztyeppei emlékek között is fellelhetők.

Híres emberek

Itt született 
 1944. december 7-én Bene Ferenc magyar válogatott labdarúgó, csatár, olimpiai bajnok

Jegyzetek

Források 
Sági Károly-Zákonyi Ferenc: Balaton. Panoráma Útikönyvek 1989. (,  )  
Balatonújlak, erdő dűlői leletek - Balatonújlak története
National Geographic

További információk 
 Balatonújlak az Irány Magyarország! honlapján

Somogy megye települései
Somogy vármegye települései